Source: https://www.alkotmanybirosag.hu/sajtomegjelenes/paczolay-az-alkotmanybirosag-surgos-eljarasban-targyalja-a-fovarosi-kozgyules-valasztasi-szabalyait
Timestamp: 2020-05-30 15:46:12
Document Index: 36413894

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Alkotmánybíróság | Paczolay: az Alkotmánybíróság sürgős...
A július 20-án kezdődő nyári szünetre rendkívüli ülést hívott össze az Alkotmánybíróság elnöke, hogy minél hamarabb döntsenek az ellenzéki országgyűlési képviselők választójogi beadványáról, amelyet hétfői ülésén kezdi el tárgyalni a testület.
Az Alkotmánybíróság elnöke az alapjogok értelmezése kapcsán kiemelte: eredménynek tartja, hogy a testület a korábban már kidolgozott alkotmányossági mércéket megtartva alakítja gyakorlatát, jó példa erre a szólásszabadság témaköre, az információszabadság, a gyülekezési jog, vagy a vallásszabadság.
A rendszer akkor működik jól, ha az alkotmánybíróságok nem próbálják meg hatókörükbe vonni a kormányzás napi feladatait, a kormányok viszont napi politikai célokból nem feszegetik az alkotmányosság határait, az alkotmánybíróság hatáskörét – vélekedett a szakember.
Paczolay Péter beszélt arról is, hogy az Alkotmánybíróság létszámának emelése óta olyan törésvonalak jelentek meg az alkotmánybírák között, amelyek egészen más természetűek, mint a korábbi szakmai vitákban megjelenők. Egyrészt érintik az alkotmánybíráskodás szerepét, másrészt gyökeresen eltérő alkotmányfilozófiai felfogásokat jeleznek.
MTI 2014. július 12.